input: SKLEP SVETA
  z dne 23. septembra 2013
  o podpisu Sporazuma o sodelovanju v evropskih satelitskih navigacijskih programih med Evropsko unijo in njenimi državami članicami na eni strani ter Švicarsko konfederacijo na drugi strani v imenu Unije in o njegovi začasni uporabi
  (2014/20/EU)
  SVET EVROPSKE UNIJE JE -
  ob upoštevanju Pogodbe o delovanju Evropske unije in zlasti člena 172 v povezavi s členom 218(5) Pogodbe,
  ob upoštevanju predloga Evropske komisije,
  ob upoštevanju naslednjega:
  (1)
  Svet in predstavniki vlad držav članic, ki so se sestali v okviru Sveta, so s Sklepom z dne 29. junija 2010 pooblastili Komisijo, da začne pogajanja s Švico za sklenitev Sporazuma o sodelovanju v evropskih satelitskih navigacijskih programih (v nadaljnjem besedilu: Sporazum).
  (2)
  O Sporazumu se je pogajala Komisija v imenu Unije in njenih držav članic.
  (3)
  Sporazum omogoča sodelovanje Švice v evropskih satelitskih navigacijskih programih. V zameno bo Švica prispevala k financiranju navedenih programov.
  (4)
  Pogajanja so se uspešno končala s parafiranjem Sporazuma 6. marca 2013 s strani Komisije in 12. marca 2013 s strani Švicarske konfederacije.
  (5)
  Sporazum bi bilo treba podpisati v imenu Unije s pridržkom njegove poznejše sklenitve.
  (6)
  Zaradi zagotavljanja takojšnjega izvajanja in ustreznega sodelovanja Švice v evropskih satelitskih navigacijskih programih bi bilo treba elemente, ki so v pristojnosti Unije, začasno uporabljati v skladu s členom 27(2) Sporazuma.
  (7)
  V skladu s členom 27(1) Sporazuma bi ga morale Unija in njene države članice odobriti v skladu s svojimi notranjimi postopki.
  (8)
  Stališče Unije v okviru Skupnega odbora sprejme Svet na predlog Komisije, če je odbor pozvan, naj sprejme akte, ki imajo pravne učinke, ali sklepe, s katerimi se izvajanje Sporazuma prekine.
  (9)
  Poleg tega glede zadev, ki jih mora obravnavati Skupni odbor in ki nimajo pravnih učinkov, bi Komisija morala usklajevati stališče Unije z državami članicami -
  SPREJEL NASLEDNJI SKLEP:
  Člen 1
  Podpis Sporazuma o sodelovanju v evropskih satelitskih navigacijskih programih med Evropsko unijo in njenimi državami članicami na eni strani ter Švicarsko konfederacijo na drugi strani v imenu Unije se odobri s pridržkom sklenitve navedenega sporazuma.
  Besedilo Sporazuma je priloženo temu sklepu.
  Člen 2
  Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma v imenu Unije.
  Člen 3
  Sporazum se do konca postopkov za njegovo sklenitev uporablja začasno v skladu s členom 27(2) Sporazuma (1).
  Člen 4
  Predsednik Sveta v imenu Unije pošlje uradno obvestilo iz člena 27(2) Sporazuma.
  Člen 5
  Ta sklep začne veljati na dan sprejetja.
  V Bruslju, 23. septembra 2013